Nalika sontên èstunipun Jak sampun ngênthêlakên pamanggih nêdya wangsul dhatêng tanah Inggris sarana baita ingkang pangkat rumiyin piyambak. Sadumuginipun ing Inggris, nêdya nyuwun pangapuntên dhatêng rama ibunipun, dene sampun kesah tanpa nyuwun pamit wau. Nanging samangke piyambakipun mangrêtos, bilih botên sagêd wangsul dhatêng padalêmaning rama ibunipun. Awit ngrumaosi bilih gadhah dosa agêng sangêt. Saking sangêting anggènipun anggagas lêlampahanipun wau, Jak ngantos gadhah raos, bilih ingkang mêjahi Kondhon punika piyambakipun, sanès kêthèk bangkokan. Saupami taksih gadhah arta, kintên-kintên dosanipun wau sagêd dipun têbus. Sarêng botên gadhah arta babar pisan, tumraping tiyang mônca, gèk punapa ingkang dados pangajêng-ajêngipun wontên ing tanah ngriku.